b'\n_START_ARTICLE_\nMilan Dolenc\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1935 na zagreb\xc5\xa1ki Veterinarski fakulteti in 1966 doktoriral na ljubljanski Biotehni\xc5\xa1ki fakulteti v Ljubljani. Po diplomi je slu\xc5\xbeboval v Mokronogu in Bohinjski Bistrici._NEWLINE_\xc5\xbde od 1941 je sodeloval v narodnoosvobodilni borbi in bil med drugim politi\xc4\x8dni komisar bataljona, veterinarski referent, \xc5\xa1ef veterinarskega odseka pri Glavnem \xc5\xa1tabu Narodnoosvobodilne vojske in partizanskih odredov Slovenije in pozneje pri Slovenskem narodnoosvobodilnem svetu. Bil je nosilec partizanske spomenice 1941._NEWLINE_Po osvoboditvi je bil na\xc4\x8delnik veterinarskega oddelka ministrstva za kmetijstvo in gozdarstvo Ljudske republike Slovenije in pomo\xc4\x8dnik ministra za kmetijstvo Federativne ljudske republike Jugoslavije. V letih 1950\xe2\x88\x921960 je bil veterinar v Kranju, nato do leta 1968 predavatelj na veterinarskem oddelku Biotehni\xc5\xa1ke fakultete v Ljubljani, kjer se je zadnji \xc4\x8das ukvarjal s konjerejo in z raziskovanjem zgodovine veterinarstva. Objavil je okoli 260 strokovnih in poljudnih \xc4\x8dlankov in napisal ve\xc4\x8d knjig.'